<classify> WAZIRI wa Mambo ya Ndani, Kangi Lugola amemtaka Mbunge wa Singida Mashariki, Tundu Lissu na dereva wake kurudi nchini kukamilisha kuchukuliwa maelezo ya tukio lao la kushambuliwa kwa risasi Septemba 7, 2017.Aidha, amemtaka mbunge huyo wa Chadema kuacha mara moja kumchafua Rais John Magufuli na serikali yake katika vyombo vya habari vya kimataifa na mitandao ya kijamii bila ya sababu za msingi. Lugola alisema hayo jijini Arusha jana ofisini kwa Mkuu wa Mkoa wa Arusha, Mrisho Gambo alipozungumza na waandishi wa habari juu ya hali ya usalama nchini.Alisema katika tukio hilo, Lissu na dereva wake Saimon Mohamed Bakari ni watu muhimu kwa Polisi katika ushahidi mahakamani na kamwe jalada la kesi hiyo haliwezi kukamilika kama wahusika hao hawatarudi nchini na kutoa maelezo yao. Alimtaka Lissu na dereva wake kurudi nchini na kuacha mara moja kumchafua Rais Magufuli na serikali yake na kuitangaza Tanzania nje kuwa hakuna amani na hakukaliki kwani anachokifanya hakihusiani na shambulio lake.Lissu anachonganisha Tanzania na nchi zingine, Lissu anachonganisha serikali na wawekezaji, Lissu anamtukana Rais, Lissu anahoji uwezo wa Rais Magufuli, Lissu anatangaza Serikali ya Magufuli inaua watu. Huyu mtu anapata wapi ujasiri huo? Kifupi huyu Mbunge wa Singida Mashariki kuna watu nyuma yake, alisema Lugola akimzungumzia Lissu ambaye baada ya matibabu Ubelgiji, anazurura ughaibuni akiinanga Tanzania.Alisema akitokea mtu ama kikundi kinatangaza ndani ya nchi hakuna amani na hakukaliki na kuna mauaji ya hovyo hovyo kama wanavyodai, huyo ni mhuni na mhuni anapaswa kupuuzwa, lakini wapuuzi hawawezi kuachwa hivi hivi lazima washughulikiwe haraka iwezekanavyo bila woga. Alisema maneno yanayotoka katika kinywa cha mhuni hayawezi kupuuzwa kamwe na ni lazima maneno hayo yashughulikiwe kikamilifu kwa maslahi ya nchi.Alisema kuna baadhi ya Watanzania wa ndani ya nchi na nje wamekuwa wakichonga midomo yao kwenye mitandao ya kijamii na vyombo vya habari vya kimataifa vya nje na kuiponda serikali ya Rais Magufuli. Waziri huyo alisema njiti moja ya kiberiti ikitumika vibaya kwenye mapori inaweza kuleta madhara makubwa kwa nchi, hivyo ni lazima tutafute namna ya kuidhibiti hiyo njiti isiweze kuleta madhara kwa Watanzania.Alitoa maagizo kwa Polisi na Mamlaka ya Mawasiliano TCRA na vyombo vingine vya usalama kuwashughulikia ikiwemo kuwakamata wale wote wenye nia ovu kwa Serikali ya Rais Magufuli kwa maslahi yao binafsi. Wasakwe popote walipo wawe ndani ya nchi au nje ya nchi wakamatwe na wafikishwe katika vyombo vya sheria kujibu mashitaka yatakayowakabili bila ya kuwaonea haya, alisema waziri huyo.Akizungumzia tukio la Lissu kupigwa risasi, Lugola alisema ni tukio hilo lina utata mkubwa na kusema kuwa wenye dereva Bakari anaweza kueleza ukweli wa tukio zima. Alisema nyumba za wabunge ambazo ni za Wakala wa Majengo Tanzania TBA hazina kamera za ulinzi CCTV na wanaodai kuwa zimengolewa, sio wakweli kwani nyumba hizo hazijawahi kuwekwa kamera hizo.  <topic>: KITAIFA 